Man en vrou sterf in brand | Oudtshoorn Courant
Editor Hannes Visser | Friday, 09 November 2018, 08:58
Geskokte bure en familielede Vrydagoggend op die toneel van die brand. Foto's: Hannes Visser
OUDTSHOORN NUUS - Die verkoolde liggame van 'n man en sy vrou is verlede Vrydagoggend deur hul seun in hulle opslaanhuis op 'n plaas in Schoemanspoort ontdek.
Jenetta Blaauw (45) en Adam Jansen (58) was alleen in die huis toe 'n brand gedurende die vorige nag uitgebreek het. Blaauw se seun, Ian Blaauw, was Vrydagoggend nog erg geskok by die toneel van die brand.
Volgens hom woon hy en sy vrou en kind ongeveer 100 m verder af in die klofie. Hy het vertel dat hy net na 06:00 op pad werk toe was toe hy die rook by sy ma-hulle se huis gesien het. Die binnekant van die struktuur was reeds heeltemal uitgebrand en hy het op die twee verkoolde liggame afgekom.
"Ons het laasnag niks gesien of gehoor nie. Toe ek hier om die draai kom het ek gesien die gebou het uitgebrand en daar trek nog rook uit."
Volgens hom het hulle onmiddellik die brandweer gekontak. Met die aankoms van die brandweer en lede van die Metro-nooddienste is die verkoolde liggame van Blaauw en Jansen ontdek. Jansen was nog in die bed toe hy deur die brand oorval is, maar dit blyk of Blaauw probeer het om uit die gebou te kom en deur rook oorval is. Haar liggaam is 'n ent van die bed af aangetref. Die binnekant van die sinkhuis is heeltemal in puin gelê en dele het nog gesmeul toe die brandweer daar opdaag.
Volgens die plaaseienaar op wie se grond die oorledenes gewoon het, het Jansen baie lank op die plaas, De Kombuys, gewerk en nadat sy gesondheid verswak het, het hy toestemming gekry om saam met Blaauw op die plaas te bly.
Lede van die department van gesondheid se patologiese afdeling dra een van die liggame uit die huis.
"Hulle kon nie meer werk nie en het hier naby hulle familie afgetree."
Volgens 'n lid van die brandweer het die brand nie die omliggende veld aan die brand gesteek nie omdat die terrein rondom die huis gereeld skoongemaak word en daar geen materiaal was wat kon vlamvat en die brand laat versprei nie.
Finale begrafnisreëlings was teen gister nog nie bekend nie, maar die familie het wel laat blyk dat 'n begrafnis Sondag in Oudtshoorn beplan word.